
A V I Z

asupra propunerii legislative pentru modificarea şi completarea Legii nr. 277/2010 privind alocaţia pentru susţinerea familiei
În conformitate cu prevederile art. 95 din Regulamentul Camerei Deputaţilor, republicat, cu modificări şi completări, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 277/2010 privind alocaţia pentru susţinerea familiei, trimisă cu adresa nr. Pl-x 115 din 2 martie 2015, înregistrată sub nr.4c-11/254 din 3 martie 2015.
Senatul, în calitate de primă Cameră sesizată, a respins propunerea legislativă în şedinţa din 25 februarie 2015.

Potrivit dispoziţiilor art.75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificări şi completări, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificări şi completări, Comisia a dezbătut propunerea legislativă menţionată mai sus, în şedinţa din 10 martie 2015.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 1013 din 19 septembrie 2014 şi avizul favorabil transmis de Consiliul Economic şi Social transmis cu adresa nr. 2000 din 18 septembrie 2014.
În urma dezbaterilor s-a hotărât, cu majoritate de voturi, avizarea negativă a propunerii legislative.

Iniţiativa legislativă  face parte din categoria legilor organice.

